DA Den Europæiske Unions Tidende CE 84/519

(2004/C 84 E/0595)

SKRIFTLIG FORESPØRGSEL E-4069/03

af José Ribeiro e Castro (UEN) til Kommissionen

(14. januar 2004)

Om: Det Europæiske Agentur for Søfartssikkerhed

Nu har Det Europæiske Råd endelig truffet afgørelse om, hvor Det Europæiske Agentur for Søfarts-sikkerhed skal placeres.

Afgørelsen gik ud på, at agenturet skal have hjemstedet i Lissabon, hvad der er grund til at glæde sig over på grund af byens geografiske placering og dens faciliteter samt de betydelige portugisiske søterritorier, både i tilknytning til det europæiske kontinent og omkring regionerne Azorerne og Madeira, som er gennemkrydset af vigtige transatlantiske søfartsruter mellem Nordatlanten og Sydatlanten og mellem Nordeuropa og Middelhavet.

Af politiske grunde har afgørelsen dog ladet vente på sig alt for længe, og det haster med at føre den ud i livet.

Kommissionen bedes derfor besvare følgende spørgsmål:

— hvornår vil Kommissionen definitivt gennemføre oprettelsen af Det Europæiske Agentur for Søfarts-sikkerhed i Lissabon, og hvornår skal de begynde at fungere? Har Kommissionen en præcis tidsplan for oprettelsen?

— hvor stort et personale vil der blive tildelt agenturet? Er personalet allerede ved at blive rekrutteret, på hvilken måde og efter hvilken tidsplan?

— blandt de opgaver, som allerede er fastlagt, hvilke arbejdsområder skal Det Europæiske Agentur for Søfartssikkerhed og dets ledere da i første række løse, når agenturet er fuldt funktionsdygtigt?

Svar afgivet på Kommissionens vegne af Loyola de Palacio

(18. februar 2004)

Det er med glæde, at Kommissionen kan meddele, at medlemsstaternes repræsentanter på stats- og regeringschefsniveau på mødet i december 2003 besluttede, at Det Europæiske Agentur for Søfarts-sikkerhed skal have hjemsted i Lissabon. I afventning af denne beslutning og i overensstemmelse med artikel 23 i Europa-Parlamentets og Rådets forordning (EF) nr. 1406/2002 af 27. juni 2002 (1) har Kommissionen midlertidigt oprettet agenturet i Bruxelles i sine egne kontorer. Agenturet, som allerede arbejder fra sit midlertidige kontor, har ansat personale til nøgleposter og er i gang med at gennemføre sit arbejdsprogram for 2004.

Der foreligger endnu ikke en nøjagtig tidsplan for, hvornår agenturet flytter til Lissabon, men den portugisiske regering og agenturet drøfter spørgsmålet. Planen afhænger naturligvis af valget og indretningen af nogle passende lokaler i Lissabon samt af de administrative procedurer for flytning af det nuværende kontor og personale.

I januar 2004 havde agenturet 22 ansatte (1 tjenestemand, 13 midlertidige og 8 hjælpeansatte). Antallet stiger i februar 2004 med 7 nationale eksperter, 4 midlertidigt ansatte og 2 hjælpeansatte. Udvælgelsen af yderligere personale er i gang for så vidt angår en række stillinger, der blev offentliggjort i november og december 2003. Agenturets etableringsplan for 2004 omfatter efter udvidelsen 55 stillinger (5 tjenestemænd og 50 midlertidigt ansatte). Der er også afsat midler på agenturets administrative budget for 2004 til ansættelse af udsendte nationale eksperter og et par hjælpeansatte. Det bør bemærkes, at alle stillingsopslag er tilgængelige på agenturets webside (www.emsa.eu.int).

Agenturet har vedtaget et ambitiøst arbejdsprogram for 2004, som omhandler de fleste af de opgaver, det fik tildelt i henhold til forordning (EF) nr. 1406/2002. Agenturets arbejdsprogram for 2005 fastlægges af agenturets bestyrelse i oktober 2004, jf. artikel 10, stk. 2, litra d), i ovennævnte forordning.

(1) EFT L 208 af 5.8.2002.